ΓΡΑΠΤΗ ΕΡΩΤΗΣΗ E-1406/98

υποβολή: Luciano Vecchi (PSE) προς την Επιτροπή

(11 Μαΐου 1998)

Θέμα: Συγχρηματοδότηση προγραμμάτων κυβερνητικών οργανισμών (ΜΚΟ) στην Κούβα

Τους τελευταίους μήνες σημειώθηκε σημαντική εμπλοκή στη συγχρηματοδότηση προγραμμάτων ευρωπαϊκών μη κυβερνητικών οργανισμών που δραστηριοποιούνται στην Κούβα.

Η κατάσταση αυτή προκαλεί σοβαρές δυσχέρειες στις πρωτοβουλίες μη κυβερνητικής συνεργασίας στη συγκεκριμένη χώρα εμποδίζοντάς την αναπτυξιακή τους δραστηριότητα η οποία, λόγω του χαρακτήρα της, μπορεί να συμβάλει στις κοινωνικές, οικονομικές και πολιτικές αλλαγές στην Κούβα.

Ερωτάται η Επιτροπή κατά πόσον σκοπεύει να επαναλάβει τη συγχρηματοδότητη των προγραμμάτων ΜΚΟ στην Κούβα και ποια είναι σήμερα η στάση της ως προς το θέμα της μη κυβερνητικής συνεργασίας στη χώρα αυτή.

Απάντηση του κ. Pinheiro εξ ονόματος της Επιτροπής

(17 Ιουλίου 1998)

Η κοινοτική συγχρηματοδότηση των από κοινού με τις ευρωπαϊκές μη κυβερνητικές οργανώσεις (ΜΚΟ) δράσεων έχει αρθεί προς το παρόν για τους παρακάτω λόγους:

Το Ευρωπαϊκό Δικαστήριο με την απόφασή του C106/96 της 12ης Μαΐου 1998 ακύρωσε απόφαση της Επιτροπής για τη χορήγηση επιδοτήσεων επειδή δεν υπήρχε συγκεκριμένη νομική βάση. Εξ αυτού προκύπτει, μεταξύ άλλων, ότι μετά από την απόφαση αυτή κάθε δαπάνη σχετική με μια κοινοτική δράση προϋποθέτει κατάρχήν όχι μόνο την εγγραφή της στον προϋπολογισμό (πράγμα το οποίο αφορά τη δημοσιονομική αρχή), αλλά επίσης την εκ των προτέρων έγκριση πράξης του παράγωγου δικαίου που να επιτρέπει την δαπάνη αυτή (πράγμα το οποίο αφορά τη νομοθετική αρχή).

Μια τέτοια πράξη του παράγωγου δικαίου δεν υπάρχει αυτή τη στιγμή για τις πιστώσεις που έχουν εγγραφεί στο γενικό προϋπολογισμό της ευρωπαϊκής ένωσης για το οικονομικό έτος 1998 με βάση το κονδύλιο B7-6000"κοινοτική συμμετοχή σε δράσεις υπέρ των υπό ανάπτυξη χωρών τις οποίες εκτελούν μη κυβερνητικές οργανώσεις".

Στις 11 Ιουλίου 1995, η Επιτροπή παρουσίασε στο Συμβούλιο και στο Κοινοβούλιο πρόταση κανονισμού σχετικά με τη συγχρηματοδότηση από κοινού με τις ευρωπαϊκές μη κυβερνητικές οργανώσεις ανάπτυξης (ΜΚΟ) δράσεων στους τομείς που ενδιαφέρουν τις υπο ανάπτυξη χώρες. Η έγκριση αυτού του κανονισμού αναμένεται πολύ σύντομα (πριν τα τέλη Ιουλίου 1998).

Εφόσον ο κανονισμός αυτός δεν έχει ακόμη εγκριθεί, η τήρηση της απόφασης του Ευρωπαϊκού Δικαστηρίου επιβάλλει την άρση κάθε νέας συγχρηματοδότησης που ζητούν οι ΜΚΟ στον τομέα που καλύπτεται από το κονδύλιο του προϋπολογισμού Β7-6000.

Όσον αφορά ειδικότερα τη συγχρηματοδότηση των προγραμμάτων που υποβάλλουν οι ευρωπαϊκές ΜΚΟ οι οποίες εργάζονται στην Κούβα, η Επιτροπή επιθυμεί να ενημερώσει το Αξιότιμο Μέλος του Κοινοβουλίου ότι δεν υπάρχει καμία εμπλοκή για τα προγράμματα αυτά - εκτός από το πρόβλημα που αναφέρθηκε παραπάνω - και επιβεβαιώνει τη επιθυμία της να συνεχίσει να στηρίζει τις εν λόγω δράσεις αμέσως μετά την έγκριση του κανονισμού που αφορά τη συγχρηματοδότηση.

Εκτός από την ανθρωπιστική βοήθεια που παρέχει η Επιτροπή υπέρ του λαού της Κούβας, η Επιτροπή προβλέπει για το οικονομικό έτος 1998 τη συγχρηματόδοτηση πολλών προγραμμάτων μαζί με τις ευρωπαϊκές ΜΚΟ που δραστηριοποιούνται στην Κούβα. Εφόσον ο κανονισμός αυτός δεν εγκριθεί και λαμβάνοντας υπόψη ότι η πρωτοβουλία υποβολής σχεδίων αφορά τις ΜΚΟ και απαιτεί στη συνέχεια την έγκριση της Επιτροπής, δεν είναι δυνατό να καθορισθεί αυτή τη στιγμή το ποσό συγχρηματοδότησης που θα διατεθεί για το σκοπό αυτό κατά το 1998.